title: 2010/336/CFSP: Rozhodnutie Rady 2010/336/SZBP zo 14. júna 2010 , o činnostiach EÚ na podporu zmluvy o obchode so zbraňami v rámci Európskej bezpečnostnej stratégie

text:
               18.6.2010

               SK

               Úradný vestník Európskej únie

               L 152/14

         ROZHODNUTIE RADY 2010/336/SZBP
   zo 14. júna 2010,
   o činnostiach EÚ na podporu zmluvy o obchode so zbraňami v rámci Európskej bezpečnostnej stratégie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   keďže:

               (1)

               Európska rada 12. decembra 2003 schválila Európsku bezpečnostnú stratégiu, ktorej cieľom je medzinárodný poriadok založený na účinnom multilateralizme. Európska bezpečnostná stratégia uznáva Chartu Organizácie Spojených národov (OSN) ako základný rámec medzinárodných vzťahov. Prioritou Európskej únie je posilniť OSN a poskytnúť jej prostriedky na to, aby mohla plniť svoje povinnosti a účinne konať.

               (2)

               Valné zhromaždenie OSN prijalo 6. decembra 2006 rezolúciu 61/89 s názvom „Na ceste k zmluve o obchode so zbraňami: stanovenie spoločných medzinárodných noriem pre dovoz, vývoz a presun konvenčných zbraní“.

               (3)

               Rada vo svojich záveroch z 11. decembra 2006 uvítala formálny začiatok procesu, ktorého zámerom je vypracovanie právne záväznej medzinárodnej zmluvy o obchode so zbraňami (ďalej len „ATT“), a ocenila, že uvedenú rezolúciu Valného zhromaždenia OSN 61/89 podporila jednoznačná väčšina členských štátov OSN, vrátane všetkých členských štátov Únie. Rada opätovne potvrdila, že Únia a jej členské štáty sa do tohto procesu aktívne zapoja, a podčiarkla význam, ktorý má pre tento proces spolupráca s ostatnými štátmi a regionálnymi organizáciami.

               (4)

               Generálny tajomník OSN zriadil 28-člennú skupinu vládnych expertov (ďalej len „GGE“), ktorá bude pokračovať v skúmaní možnej ATT. Skupina GGE zasadala počas celého roka 2008 a dospela k záveru, že túto otázku je potrebné ďalej preskúmať a že by sa otvoreným a transparentným spôsobom malo postupne vyvíjať úsilie v rámci OSN. Skupina GGE vyzvala tie štáty, ktoré na to majú príležitosť, aby na požiadanie poskytovali pomoc štátom, ktoré ju potrebujú.

               (5)

               Rada vo svojich záveroch z 10. decembra 2007 uvítala, že sa v rámci OSN skupina GGE zriadila a vyjadrila pevné presvedčenie, že komplexný a právne záväzný nástroj, ktorý bude v súlade s existujúcimi povinnosťami štátov podľa príslušného medzinárodného práva a ktorým sa stanovia spoločné medzinárodné normy pre dovoz, vývoz a presun konvenčných zbraní, významne prispeje k riešeniu otázky nežiaduceho a nezodpovedného šírenia konvenčných zbraní.

               (6)

               Výskumný inštitút OSN pre otázky odzbrojenia (UNIDIR) podporil tento proces vypracovaním dvojdielnej štúdie pozostávajúcej z dvoch hĺbkových analýz názorov členských štátov OSN na uskutočniteľnosť, rozsah pôsobnosti a navrhované parametre zmluvy o obchode so zbraňami (ATT). Analýzy z decembra 2007 a januára 2008 boli pre skupinu GGE užitočným zdrojom informácií.

               (7)

               Valné zhromaždenie OSN prijalo 24. decembra 2008 rezolúciu 63/240 s názvom „Na ceste k zmluve o obchode so zbraňami: stanovenie spoločných medzinárodných noriem pre dovoz, vývoz a presun konvenčných zbraní“, ktorou sa zriaďuje otvorená pracovná skupina (ďalej len „OEWG“) s úlohou ďalej posúdiť tie prvky správy skupiny GGE, v súvislosti s ktorými by sa mohol dosiahnuť konsenzus o ich začlenení do prípadnej právne záväznej zmluvy o dovoze, vývoze a presune konvenčných zbraní. OEWG zasadala v roku 2009 dvakrát a predložila Valnému zhromaždeniu OSN správu, v ktorej sa uvádza, že problém neregulovaného obchodovania s konvenčnými zbraňami a ich zneužívania na obchodovanie na čiernom trhu by sa mal riešiť na medzinárodnej úrovni.

               (8)

               Únia na základe uvedených záverov Rady rozhodla, že podporí proces vedúci k uzavretiu zmluvy o obchode so zbraňami a že začne rokovania, aby zapojila štáty, ktoré nie sú členmi skupiny GGE, ako aj ďalších aktérov, ako je napr. občianska spoločnosť a priemysel, s cieľom rozvíjať porozumenie v tejto otázke a prispievať k práci OEWG. Na tento účel Rada 19. januára 2009 prijala rozhodnutie Rady 2009/42/SZBP (1) na podporu činností EÚ určených na podporu procesu zameraného na uzavretie zmluvy o obchode so zbraňami tretími krajinami v rámci Európskej bezpečnostnej stratégie.

               (9)

               Inštitút UNIDIR poverený vykonávaním rozhodnutia 2009/42/SZBP usporiadal v rámci jeho vykonávania v období od februára 2009 do februára 2010 šesť regionálnych seminárov, jedno sprievodné podujatie, ako aj úvodné a záverečné podujatie. Vďaka týmto podujatiam mali príslušné zainteresované strany vrátane zástupcov občianskej spoločnosti, priemyselného odvetvia a krajín, ktoré sa nezúčastnili skupiny GGE, možnosť účastniť sa otvorených neformálnych rokovaní o ATT. Vykonávanie rozhodnutia Rady 2009/42/SZBP taktiež umožnilo, aby sa do prebiehajúceho medzinárodného procesu začlenil národný a regionálny prístup, a prispelo k určeniu rozsahu pôsobnosti a dôsledkov zmluvy o obchode s konvenčnými zbraňami.

               (10)

               Valné zhromaždenie OSN prijalo 2. decembra 2009 rezolúciu 64/48 s názvom „Zmluva o obchode so zbraňami“, v ktorej sa rozhodlo zvolať konferenciu OSN o ATT v roku 2012 so zámerom vypracovať právne záväzný nástroj založený na čo najprísnejších spoločných medzinárodných normách pre presun konvenčných zbraní. V tejto rezolúcii sa taktiež uviedlo rozhodnutie, že zostávajúce zasadnutia OEWG sa považujú za zasadnutia prípravného výboru konferencie OSN.

               (11)

               Vzhľadom na činnosti vykonávané v súvislosti s rozhodnutím 2009/42/SZBP, ktorého účinnosť sa skončí v máji 2010, potrebu príprav na úspešnú konferenciu OSN o ATT, ktorá sa bude konať v roku 2012, a vzhľadom na odporúčanie obsiahnuté v rezolúcii 64/48 zamerané na zaistenie čo najširšej a najefektívnejšej účasti na konferencii by Únia mala podporiť proces príprav na konferenciu OSN s cieľom zabezpečiť čo najširšie spektrum účastníkov a umožniť, aby sa na nej prijali konkrétne odporúčania týkajúce sa jednotlivých prvkov budúcej ATT. V rámci podpory, ktorú Únia poskytuje procesu vedúcemu k uzavretiu ATT, by sa mali prijať opatrenia na podporu vnútroštátnych systémov na kontrolu dovozu a vývozu v tretích krajinách, ktoré by museli byť v súlade s budúcou ATT,

         PRIJALA TOTO ROZHODNUTIE:
   Článok 1
   1.   Na účely podpory zmluvy o obchode so zbraňami (ďalej len „ATT“) vykonáva Únia činnosti zamerané na tieto ciele:

               —

               podpora prípravného procesu na konferenciu OSN o ATT s cieľom zabezpečiť čo najširšie spektrum účastníkov a umožniť, aby sa na nej prijali konkrétne odporúčania týkajúce sa jednotlivých prvkov budúcej ATT,

               —

               pomoc členským štátov OSN v ich úsilí o rozvíjanie a zlepšovanie vnútroštátnych a regionálnych odborných znalostí umožňujúcich vykonávanie účinných kontrol presunu zbraní, aby sa tak zabezpečilo, že budúca ATT bude po nadobudnutí platnosti čo najúčinnejšia.

         2.   Na účely dosiahnutia cieľov uvedených v odseku 1 prijme Únia tento projekt:

               —

               usporiadanie siedmich regionálnych seminárov, úvodného a záverečného podujatia a maximálne troch sprievodných podujatí, ako aj informovanie o ich výsledkoch.

         Podrobný opis uvedeného projektu sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Vykonávaním projektu uvedeného v článku 1 ods. 2 sa poveruje Výskumný inštitút OSN pre otázky odzbrojenia (UNIDIR).
   3.   UNIDIR vykonáva svoje úlohy pod vedením VP. Na tieto účely uzavrie VP s inštitútom UNIDIR potrebné dohody.
   Článok 3
   1.   Referenčná suma na vykonávanie projektov uvedených v článku 1 ods. 2 je 1 520 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Európska komisia dohliada na riadne spravovanie výdavkov uvedených v odseku 1. Na tento účel uzavrie s inštitútom UNIDIR dohodu o financovaní. V dohode sa ustanoví, že inštitút UNIDIR zabezpečí viditeľnosť príspevku Únie, ktorá bude primeraná jeho výške.
   4.   Komisia sa usiluje uzavrieť dohodu o financovaní uvedenú v odseku 3 čo najskôr po nadobudnutí účinnosti tohto rozhodnutia. Radu informuje o akýchkoľvek ťažkostiach v súvislosti s týmto procesom, ako aj o dátume uzavretia dohody o financovaní.
   Článok 4
   VP informuje Radu o vykonávaní tohto rozhodnutia prostredníctvom pravidelných správ po uskutočnení každého regionálneho seminára, úvodného a záverečného seminára, ako aj sprievodných podujatí. Správy vypracúva UNIDIR a Rada na ich základe vypracuje hodnotenie. Komisia informuje o finančných aspektoch vykonávania projektu uvedeného v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 24 mesiacov odo dňa uzavretia dohody o financovaní uvedenej v článku 3 ods. 3. Rozhodnutie však stráca účinnosť šesť mesiacov po svojom nadobudnutí účinnosti, ak sa dohoda o financovaní dovtedy neuzavrie.

      V Luxemburgu 14. júna 2010

            Za Radu

            predsedníčka

         C. ASHTON

      (1)  Ú. v. EÚ L 17, 22.1.2009, s. 39.

      PRÍLOHA
      1.   Cieľ rozhodnutia Rady

      Celkovým zámerom tohto rozhodnutia je podporiť prípravný proces v súvislosti s konferenciou OSN o ATT s cieľom zabezpečiť čo najširšie spektrum účastníkov a umožniť, aby sa na nej prijali konkrétne odporúčania týkajúce sa jednotlivých prvkov budúcej ATT, a zároveň podporiť členské štáty OSN v ich úsilí o rozvíjanie a zlepšovanie odborných znalostí na účely vykonávania účinných kontrol presunu zbraní.
      2.   Opis projektu

      2.1.   Cieľ projektu

      Projekt sa zameriava na dosiahnutie týchto konkrétnych cieľov:

                  a)

                  podpora príprav v súvislosti s konferenciou OSN o procese vedúcom k uzavretiu ATT, a to aj prostredníctvom týchto opatrení:

                              i)

                              zvyšovanie informovanosti, vedomostí a porozumenia procesu vedúceho k uzavretiu ATT medzi členskými štátmi OSN, zástupcami občianskej spoločnosti a priemyslu;

                              ii)

                              podpora širokej, aktívnej a efektívnej účasti čo najväčšieho počtu členských štátov OSN na činnosti prípravného výboru v rokoch 2010 – 2011;

                              iii)

                              určovanie a vypracovanie konkrétnych návrhov, pokiaľ ide o obsah ATT, vrátane čo najširšieho rozsahu pôsobnosti, parametrov a dôsledkov tejto zmluvy;

                              iv)

                              podpora čo najprísnejších noriem v súvislosti s ATT v tretích krajinách, a to aj na základe skúseností a nástrojov na regionálnej úrovni;

                              v)

                              podpora prípravy na konferenciu, ktorá sa bude konať v roku 2012, prostredníctvom posilnenia vyjednávacích schopností jej účastníkov;

                  b)

                  podpora tretích krajín v ich úsilí o zriadenie, zdokonalenie a náležité uplatňovanie systémov na kontrolu presunu zbraní, a to aj prostredníctvom týchto opatrení:

                              i)

                              pomoc pri vytváraní a uplatňovaní systémov na udeľovanie povolení;

                              ii)

                              pomoc pri zlepšovaní súladu s vnútroštátnymi kontrolami a pri uskutočňovaní týchto kontrol v súvislosti s vykonávaním budúcej ATT, a to vrátane kontroly hraníc a sledovania vývozu a presunu zbraní;

                              iii)

                              podpora pri vypracúvaní správ o vývoze a dovoze zbraní na vnútroštátnej a regionálnej úrovni s cieľom presadzovať transparentnosť a zodpovednosť pri obchode so zbraňami;

                              iv)

                              podpora väčšej transparentnosti a zodpovednosť pri obchode so zbraňami, a to prostredníctvom účasti na registri konvenčných zbraní OSN (UN ROCA);

                              v)

                              podpora úsilia na vnútroštátnej úrovni zameraného na označovanie a sledovanie ručných a ľahkých zbraní (RĽZ).

            2.2.   Výsledky projektu

      Výsledkom vykonávania tohto projektu bude:

                  a)

                  zvýšenie informovanosti, vedomostí a porozumenia procesu vedúceho k uzavretiu ATT medzi členskými štátmi OSN;

                  b)

                  vysoká a podstatnejšia účasť členských štátov OSN na práci prípravného výboru v rokoch 2010 – 2011, a to aj formulovaním jednotlivých návrhov týkajúcich sa obsahu ATT s čo najširším rozsahom pôsobnosti a najprísnejšími normami;

                  c)

                  väčšia informovanosť tretích krajín o štruktúre a fungovaní systémov na kontrolu vývozu konvenčných zbraní, a to aj prostredníctvom podpory zameranej na zlepšovanie súladu s vnútroštátnymi kontrolami a na uskutočňovanie týchto kontrol v súvislosti s vykonávaním budúcej ATT, vrátane kontroly hraníc a sledovania vývozu a presunu zbraní;

                  d)

                  zdokonalenie systému na vedenie záznamov o zbraniach a na ich evidenciu, a to aj prostredníctvom ich označovania, sledovania, vkladania zápisov o nich do UN ROCA na vnútroštátnej úrovni a prostredníctvom zlepšenia schopností, ktorými disponujú účastnícke krajiny v oblasti kontroly vývozu na vnútroštátnej úrovni.

            2.3.   Opis činností

      V rámci projektu sa stanovuje usporiadanie siedmich regionálnych seminárov, úvodného a záverečného podujatia a maximálne troch sprievodných podujatí, ako aj informovanie o ich výsledkoch.
      Regionálne semináre budú trojdňové a budú sa konať na mieste, ktoré sa určí v cieľových regiónoch.
      2.3.1.   Štruktúra regionálnych seminárov

      Súčasťou seminárov budú tieto prezentácie a diskusie:

                  Prvá časť (1. deň a doobedie 2. dňa):

                              a)

                              celkový prehľad v súvislosti s ATT, podkladové informácie, možný rozsah pôsobnosti a parametre atď.;

                              b)

                              názory štátov a regiónov na ATT vrátane prezentácie stanoviska Únie k tejto zmluve;

                              c)

                              iné aspekty ATT vrátane transparentnosti a podporných opatrení;

                              d)

                              vypracovanie odporúčaní pre činnosť na zasadnutiach prípravného výboru.

                  Druhá časť (poobedie 2. dňa a 3. deň):

                              a)

                              prezentácia vnútroštátnych a regionálnych systémov na kontrolu obchodovania s konvenčnými zbraňami vrátane spoločnej pozície Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (1);

                              b)

                              aspekty vytvárania a uplatňovania systémov na udeľovanie povolení vrátane právnych a správnych aspektov;

                              c)

                              aspekty dosahovania súladu s vnútroštátnymi kontrolami a ich uskutočňovania v súvislosti s vykonávaním budúcej ATT, a to vrátane kontroly hraníc a sledovania vývozu a presunu zbraní;

                              d)

                              aspekty vedenia záznamov a evidencie o zbraniach a vnútroštátne a regionálne správy o ich vývozoch a presunoch;

                              e)

                              úloha a fungovanie registra konvenčných zbraní OSN a pomoc pri vkladaní záznamov do tohto registra na vnútroštátnej úrovni;

                              f)

                              medzinárodné a vnútroštátne nástroje na označovanie a sledovanie RĽZ a pomoc pri ich uplatňovaní.

            Súčasťou trojdňových seminárov budú zasadnutia pracovnej skupiny o osobitných aspektoch ATT.
      2.3.2.   Účastníci seminárov

      Regionálnych seminárov sa zúčastnia títo zástupcovia:

                  a)

                  diplomatický a vojenský personál/personál z oblasti obrany krajín nachádzajúcich sa v týchto regiónoch, a to najmä personál orgánov zodpovedných za vnútroštátne politiky v súvislosti s ATT, ako aj národní vyslanci, ktorí sa zúčastňujú na práci prípravného výboru ATT;

                  b)

                  technický personál a zamestnanci z oblasti presadzovania práva pochádzajúci z krajín, ktoré sa nachádzajú v týchto regiónoch, a to predovšetkým pracovníci orgánov na kontrolu vývozu, colných orgánov a orgánov na presadzovanie práva (dvaja účastníci z každej krajiny);

                  c)

                  zástupcovia medzinárodných a regionálnych organizácií, regionálnych mimovládnych organizácií (MVO), skupín odborníkov a miestneho/regionálneho priemyslu;

                  d)

                  zástupcovia inštitútu UNIDIR a Úradu Organizácie Spojených národov pre otázky odzbrojovania (UNODA, oddelenia pre konvenčné zbrane a regionálneho oddelenia, prípadne vrátane regionálnych centier);

                  e)

                  národní a medzinárodní technickí odborníci v oblasti kontrol vývozu konvenčných zbraní, ako aj odborníci Únie a zástupcovia priemyslu.

            Očakáva sa, že v závislosti od veľkosti regiónov bude mať každý seminár 45 až 80 účastníkov. Kým prvej časti každého seminára sa zúčastní jeden diplomatický alebo vojenský zástupca každého pozvaného štátu, na jeho druhej časti bude prítomný zástupca technického personálu a orgánov na presadzovanie práva z každého pozvaného štátu. O výbere krajín, ktoré sa zúčastnia každého seminára, ako aj o jednotlivých účastníkoch, rozhoduje VP na základe návrhu inštitútu UNIDIR a po porade s príslušnými orgánmi Rady.
      Na seminári by sa mali na primeranej úrovni zúčastniť odborníci Únie, a to tak z hľadiska technickej, ako aj politickej odbornosti.
      2.3.3.   Prínos projektu: výskumná zložka

      Na zabezpečenie riadne podloženého, podstatného a včasného zdroja informácií v súvislosti s procesom OSN je potrebná významná výskumná zložka. UNIDIR poverí príslušné výskumné inštitúty alebo individuálnych odborníkov, aby vypracovali až 12 podkladových výskumných dokumentov so zameraním na niektoré otázky, ktoré majú pre projekt a regionálne semináre kľúčový význam. UNIDIR navrhne VP užší zoznam prípadných výskumných inštitútov a individuálnych odborníkov s významnými skúsenosťami v špecifických otázkach týkajúcich sa ATT. VP z nich na základe tohto užšieho zoznamu a po porade s príslušnými orgánmi Rady vyberie najvhodnejších kandidátov.
      2.3.4.   Regionálne rozmiestnenie seminárov

      Regionálne semináre sa rozdelia do týchto skupín:

                  a)

                  jeden seminár pre Ameriku a Karibik;

                  b)

                  jeden seminár pre Blízky východ;

                  c)

                  jeden seminár pre severnú, západnú a strednú Afriku;

                  d)

                  jeden seminár pre východnú a južnú Afriku;

                  e)

                  jeden seminár pre východnú Áziu a Tichomorie;

                  f)

                  jeden seminár pre južnú a strednú Áziu;

                  g)

                  jeden seminár pre región „širšej Európy“.

            Predbežne sa navrhuje usporiadať semináre na týchto miestach:

                  a)

                  Buenos Aires alebo Rio de Janeiro pre Ameriku a Karibik;

                  b)

                  Káhira alebo Bejrút pre Blízky východ;

                  c)

                  Rabat alebo Akkra pre severnú, západnú a strednú Afriku;

                  d)

                  Nairobi alebo Johannesburg pre východnú a južnú Afriku;

                  e)

                  Jakarta alebo Peking pre východnú Áziu a Tichomorie;

                  f)

                  New Delhi alebo Astana pre južnú a strednú Áziu;

                  g)

                  Moskva alebo Belehrad pre región „širšej Európy“.

            Konečné miesta konania sa určia tak, aby sa čo najefektívnejšie využili zdroje, čo najviac obmedzila uhlíková stopa a využila dostupná pomoc na miestnej úrovni. UNIDIR navrhne odôvodnený zoznam odporúčaných miest, ktorý po porade s príslušnými orgánmi Rady posúdi a schváli VP.
      2.3.5.   Úvodné a záverečné podujatie

      Úvodné podujatie bude trvať jeden deň. Medzinárodnému spoločenstvu sa na ňom predstavia ciele projektu a prezentovať sa na ňom budú príspevky občianskej spoločnosti, výskumných pracovníkov a MVO na zabezpečenie podpory tohoto projektu. Cieľom jednodňového záverečného podujatia bude informovať o výsledkoch tohto projektu. Konečné miesta konania týchto podujatí sa určia v súlade s postupom stanoveným pre výber miest, na ktorých sa budú konať regionálne semináre. Úvodné podujatie by sa v závislosti od dátumu prijatia tohto rozhodnutia mohlo uskutočniť popri zasadnutí prípravného výboru v júli 2010.
      2.3.6.   Sprievodné podujatia

      Prvé sprievodné podujatie sa uskutoční popri zasadnutí 1. výboru (65. zasadnutie Valného zhromaždenia OSN) v októbri 2010 a jeho zámerom bude zvýšiť informovanosť zainteresovaných strán, ktoré sa zídu v New Yorku, o projekte a diskutovať o niektorých konkrétnych zásadných otázkach, ktoré súvisia s procesom vedúcim k uzavretiu ATT.
      Druhé sprievodné podujatie sa bude konať popri štvrtom zasadnutí prípravného výboru ATT v New Yorku, ktoré je naplánované na rok 2011, s cieľom predstaviť zainteresovaným stranám, ktoré sa tam zídu, priebežné výsledky projektu.
      Tretie sprievodné podujatie sa uskutoční popri zasadnutí 1. výboru (66. zasadnutie Valného zhromaždenia OSN) a zainteresovaným stranám, ktoré sa zídu v New Yorku, sa na ňom predstavia výsledky, ktoré sa v rámci uvedeného projektu do daného dňa dosiahli.
      2.4.   Informovanie o výsledkoch projektu

      ZVEREJŇOVANIE SPRÁV
      Na záver každého seminára sa vypracuje krátka súhrnná správa o rokovaniach, odporúčaniach a návrhoch, ktoré sa predložili v súvislosti s ATT, ako aj o prerokovaných technických stránkach projektu. Správy zo seminárov, ktoré sa vypracujú v angličtine, sa sprístupnia na internete a na elektronických prenosných pamäťových zariadeniach.
      Vypracuje sa návrh záverečnej správy, v ktorom sa zanalyzujú súhrnné správy zo siedmich regionálnych seminárov, a predloží sa na záverečnom seminári, aby k nej účastníci mohli vyjadriť svoje pripomienky. Záverečná správa sa sprístupní na internete a na elektronických prenosných pamäťových zariadeniach. Súhrnná publikácia o záverečnej správe sa sprístupní na internete a v tlačenej podobe.
      3.   Dĺžka trvania projektu

      Tento projekt sa bude vykonávať 24 mesiacov odo dňa uzavretia dohody o financovaní uvedenej v článku 3 ods. 3.
      4.   Adresáti projektu

      Projekt je určený členským štátom OSN s mimoriadnym dôrazom na pracovníkov štátnych orgánov zodpovedných za tvorbu vnútroštátnych politík v súvislosti s ATT, orgánov na kontrolu vývozu, colných orgánov a orgánov na presadzovanie práva, ktorí si potrebujú rozšíriť odborné znalosti na to, aby sa zabezpečilo zodpovedné obchodovanie so zbraňami a zabránilo nezodpovednému šíreniu konvenčných zbraní v rámci budúcej ATT. Konkrétni adresáti projektu z jednotlivých štátov sa budú vyberať na základe užšieho zoznamu adresátov, ktorý navrhne UNIDIR a ktorý po porade s príslušnými orgánmi Rady posúdi a schváli VP.
      5.   Vykonávací orgán

      Technickým vykonávaním tohto rozhodnutia sa poverí UNIDIR. UNIDIR vykonáva svoje úlohy pod vedením VP. UNIDIR spolupracuje s úradom UNODA a s členmi úradu prípravných výborov Konferencie OSN o ATT.
      UNIDIR bude vo vhodných prípadoch spolupracovať s takými inštitúciami, ako sú napríklad regionálne organizácie, skupiny odborníkov, MVO a priemysel. UNIDIR zabezpečí zviditeľnenie príspevku Únie, ktoré bude primerané jeho výške.

         (1)  Ú. v. EÚ L 335, 13.12.2008, s. 99.


title: 2011/400/EÚ: Rozhodnutie Rady z  28. júna 2011 , ktorým sa mení a dopĺňa akt Rady z  12. marca 1999 , ktorým sa prijímajú pravidlá týkajúce sa dôchodkového fondu Europolu

text:
               7.7.2011

               SK

               Úradný vestník Európskej únie

               L 179/5

         ROZHODNUTIE RADY
   z 28. júna 2011,
   ktorým sa mení a dopĺňa akt Rady z 12. marca 1999, ktorým sa prijímajú pravidlá týkajúce sa dôchodkového fondu Europolu
   (2011/400/EÚ)
   RADA EURÓPSKEJ ÚNIE,
   so zreteľom na Služobný poriadok uplatniteľný na zamestnancov Europolu ustanovený v akte Rady z 3. decembra 1998 (ďalej len „služobný poriadok Europolu“) (1), a najmä na článok 37 ods. 3 jeho dodatku 6,
   keďže:

               (1)

               Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (2) (ďalej len „rozhodnutie o Europole“) nahrádza akt Rady z 26. júla 1995 založený na Dohovore o zriadení Európskeho policajného úradu, ktorý sa zakladá na článku K.3 Zmluvy o Európskej únii (3) (ďalej len „dohovor o Europole“) odo dňa začatia jeho uplatňovania, to znamená od 1. januára 2010.

               (2)

               Rozhodnutie o Europole ustanovuje, že sa zrušujú všetky opatrenia, ktorými sa vykonáva dohovor o Europole, a to s účinnosťou od 1. januára 2010, pokiaľ sa v rozhodnutí o Europole neustanovuje inak.

               (3)

               Rozhodnutie o Europole ďalej ustanovuje, že sa služobný poriadok Europolu a iné príslušné nástroje naďalej uplatňujú na zamestnancov, ktorí nie sú v súlade s článkom 57 ods. 2 uvedeného rozhodnutia zamestnaní v zmysle Služobného poriadku úradníkov Európskej únie a Podmienok zamestnávania ostatných zamestnancov Európskej únie.

               (4)

               Rozhodnutie o Europole tiež ustanovuje, že Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené v nariadení Rady (EHS, Euratom, ESUO) č. 259/68 (4) sa vzťahujú na riaditeľa, zástupcov riaditeľa a zamestnancov Europolu, ktorí sa stali zamestnancami Europolu po 1. januári 2010.

               (5)

               Rozhodnutie o Europole ďalej ustanovuje, že všetky pracovné zmluvy uzavreté Europolom zriadeným na základe dohovoru o Europole, ktoré sú platné od 1. januára 2010, sú platné do skončenia ich platnosti a nemožno ich obnoviť na základe služobného poriadku Europolu po dni začatia uplatňovania rozhodnutia o Europole.

               (6)

               Rozhodnutie o Europole tiež ustanovuje, že sa zamestnancom s pracovnými zmluvami platnými k 1. januáru 2010 ponúkne možnosť uzavrieť zmluvy dočasného zamestnanca alebo zmluvy zmluvného zamestnanca v zmysle Podmienok zamestnávania ostatných zamestnancov Európskej únie. Niekoľkí zamestnanci túto možnosť využili.

               (7)

               V dôsledku toho sa počet zamestnancov zamestnaných podľa služobného poriadku Europolu, a teda aj príspevky do dôchodkového fondu Europolu podľa článku 37 ods. 1 dodatku 6 k služobnému poriadku Europolu začali od 1. januára 2010 postupne znižovať a majú sa zastaviť po tom, ako skončí platnosť poslednej pracovnej zmluvy, na ktorú sa vzťahuje služobný poriadok Europolu.

               (8)

               V dôsledku toho sa správa fondu musí prispôsobiť zníženému objemu príspevkov do fondu aj platieb z neho, a to znížením počtu členov rady fondu a počtu jej zasadnutí.

               (9)

               Je tiež rozumné obmedziť osobnú zodpovednosť členov rady za hrubú nedbanlivosť a závažné pochybenia pri plnení ich úloh.

               (10)

               Záväzky fondu majú tiež prestať platiť skôr, ako sa predpokladalo v čase jeho zriadenia. V prípade, že by majetok fondu nestačil na plnenie jeho záväzkov, chýbajúce prostriedky by sa mali zabezpečiť z rozpočtu Europolu. Uvedený prípad sa vzhľadom na súčasnú finančnú situáciu fondu zdá teoretický, a to aj vzhľadom na skutočnosť, že Europol zaistil riziká, ktoré vyplývajú z jeho povinností podľa článkov 63 až 71 služobného poriadku Europolu, uzavretím poistenia invalidných a pozostalostných dôchodkov.

               (11)

               Akt Rady z 12. marca 1999, ktorým sa prijímajú pravidlá týkajúce sa dôchodkového fondu Europolu (5), by sa preto mal primerane zmeniť a doplniť. Zaviesť by sa mali aj ďalšie technické zmeny a doplnenia uvedeného aktu, ktoré vyplývajú z nadobudnutia účinnosti rozhodnutia o Europole,

         ROZHODLA TAKTO:
   Článok 1
   Akt Rady z 12. marca 1999, ktorým sa prijímajú pravidlá týkajúce sa dôchodkového fondu Europolu, sa týmto mení a dopĺňa takto:

               1.

               V článku 1 sa vkladá tento bod:

                           „aa)

                           ‚rozhodnutie o Europole‘ je rozhodnutie Rady zo 6. apríla 2009 o zriadení Európskeho policajného úradu (6), ktorým sa nahrádza dohovor o Europole;

               2.

               V článku 1 sa písmeno b) nahrádza takto:

                           „b)

                           ‚Europol‘ je Európsky policajný úrad zriadený rozhodnutím o Europole;“.

               3.

               V článku 1 sa písmeno g) nahrádza takto:

                           „g)

                           ‚Správna rada Europolu‘ je Správna rada Europolu uvedená v článku 37 ods. 1 rozhodnutia o Europole;“.

               4.

               V článku 1 sa dopĺňa toto písmeno:

                           „h)

                           ‚výbor zamestnancov Europolu‘ je výbor zamestnancov zriadený v súlade s článkom 4 služobného poriadku alebo v prípade, že zanikne, výbor zamestnancov uvedený v článku 9 ods. 1 Služobného poriadku úradníkov Európskej únie (7).

               5.

               V článku 3 ods. 1 sa písmeno g) nahrádza takto:

                           „g)

                           ďalší príjem vrátane mimoriadnych príspevkov od Europolu podľa článku 12b.“

               6.

               V článku 3 ods. 2 sa v písmene d) vypúšťajú slová „alebo žiaduce“.

               7.

               V článku 4 sa odsek 2 nahrádza takto:
               „2.   Rada pozostáva zo štyroch členov.“

               8.

               V článku 4 sa odsek 3 nahrádza takto:
               „3.   Z uvedených štyroch členov dvoch členov vymenuje Správna rada Europolu, jedného Europol a jedného výbor zamestnancov Europolu. Každému členovi môžu na zasadnutiach rady pomáhať maximálne dvaja experti; náklady na akýchkoľvek externých expertov sa uhradia z fondu, len ak tak rada rozhodne.“

               9.

               V článku 4 ods. 7 sa slová „tajomníkom je v každom prípade jeden z členov, ktorých vymenoval Europol alebo výbor zamestnancov Europolu“ nahrádzajú slovami „tajomníkom je v každom prípade buď člen, ktorého vymenoval Europol, alebo člen, ktorého vymenoval výbor zamestnancov Europolu.“

               10.

               V článku 5 sa dopĺňa tento odsek:
               „6.   Rada a jej členovia zastupujú záujmy všetkých účastníkov a záujmy Europolu.“

               11.

               V článku 6 ods. 1 sa slovo „dvakrát“ nahrádza slovom „jedenkrát“.

               12.

               V článku 7 sa odsek 1 nahrádza takto:
               „1.   Rada môže rozhodnutia prijať iba na tých zasadnutiach, na ktorých je prítomný aspoň jeden člen, ktorého vymenovala Správna rada Europolu, ako aj zástupcovia ostatných strán.“

               13.

               V článku 8 ods. 1 sa slová „riešiteľnosti, likvidity, rentabilnosti“ nahrádzajú slovami „platobnej schopnosti, likvidity, výnosnosti“.

               14.

               V článku 10 ods. 3 sa druhá veta nahrádza takto:
               „Rada na tento účel vymenuje certifikovaného účtovníka registrovaného v súlade s platným právom Holandska.“

               15.

               V článku 10 sa odsek 4 nahrádza takto:
               „4.   Výročná správa sa zasiela Správnej rade Europolu a overuje ju Európsky dvor audítorov v súlade s článkom 43 a článkom 58 ods. 2 písm. a) rozhodnutia o Europole.“

               16.

               Vkladá sa tento článok:
               „Článok 12a
               Obmedzenie zodpovednosti
               1.   Členovia rady sú oslobodení od akejkoľvek zodpovednosti v prípade nárokov týkajúcich sa plnenia svojich úloh uvedených v článku 5.
               2.   Europol členov rady zbavuje zodpovednosti voči akýmkoľvek nárokom na náhradu škôd, ktoré predložia účastníci fondu a/alebo iné zainteresované strany v súvislosti s plnením úloh členov rady, ktoré sa uvádzajú v článku 5.
               3.   Odchylne od odsekov 1 a 2 tohto článku sú členovia rady zodpovední za hrubú nedbanlivosť a závažné pochybenia, ktoré okrem iného zahŕňajú podvod, korupciu, zneužívanie finančných prostriedkov a krádež.“

               17.

               Vkladá sa tento článok:
               „Článok 12b
               Monitorovanie aktív fondu
               1.   Rada popri správe vypracovanej v súlade s článkom 10 každý štvrťrok vypracuje finančnú správu monitorujúcu pomer aktív a záväzkov fondu. V prípade, že je tento pomer nižší ako referenčná hodnota uvedená v článku 132 holandského zákona o dôchodkoch (Pensioenwet), rada vypracuje posúdenie rizika s cieľom zhodnotiť prípadnú platobnú neschopnosť fondu v nasledujúcich piatich rozpočtových rokoch. Výsledky sa oznámia Správnej rade Europolu a riaditeľovi Europolu, pričom sa v nich uvedú dôvody, navrhované preventívne opatrenia, očakávaný finančný vývoj a odhadovaný potrebný tok hotovosti na každý rozpočtový rok, za ktorý sa od Europolu požadujú mimoriadne príspevky.
               2.   Bez ohľadu na možnosť zrušiť fond v súlade s článkom 13 Europol vykryje akýkoľvek nedostatok finančných prostriedkov v prípade, že aktíva dôchodkového fondu Europolu nepostačujú na splnenie jeho záväzkov s výnimkou záväzkov, na ktoré sa vzťahujú zaisťovacie systémy Europolu.“

               18.

               V článku 13 sa odsek 1 nahrádza takto:
               „1.   Fond sa zriaďuje na dobu neurčitú. Je možné ho zrušiť iba na základe jednomyseľného rozhodnutia Rady. Toto rozhodnutie sa prijme na základe návrhu Správnej rady Europolu predloženého po vypočutí rady.“

               19.

               Článok 14 sa zrušuje.

         Článok 2
   Toto rozhodnutie nadobúda účinnosť dňom nasledujúcim po dni jeho prijatia.

      V Luxemburgu 28. júna 2011

            Za Radu

            predseda

         FAZEKAS S.

      (1)  Ú. v. ES C 26, 30.1.1999, s. 23.

      (2)  Ú. v. EÚ L 121, 15.5.2009, s. 37.

      (3)  Ú. v. ES C 316, 27.11.1995, s. 1.

      (4)  Ú. v. ES L 56, 4.3.1968, s. 1.

      (5)  Pozri dokument 5397/99 vo verejnom registri Rady: http://register.consilium.eu.int/

      (6)  Ú. v. EÚ L 121, 15.5.2009, s. 37.“

      (7)  Ú. v. ES L 56, 4.3.1968, s. 1.“


Dôležité právne oznámenie

|

52005DP0268(01)

Rozhodnutie Európskeho parlamentu o žiadosti o ochranu imunity a výsad pána Umberta Bossiho (2004/2101(IMM))

Úradný vestník 157 E , 06/07/2006 S. 0069 - 0070

		P6_TA(2005)0268Žiadosť o ochranu imunity a výsad pána Umberta Bossiho--------------------------------------------------


title: Rozhodnutie Európskej rady prijaté po dohode s predsedom Komisie z  1. decembra 2009 , ktorým sa vymenúva vysoký predstaviteľ Únie pre zahraničné veci a bezpečnostnú politiku

text:
               2.12.2009

               SK

               Úradný vestník Európskej únie

               L 315/49

      ROZHODNUTIE EURÓPSKEJ RADY

   prijaté po dohode s predsedom Komisie
   z 1. decembra 2009,
   ktorým sa vymenúva vysoký predstaviteľ Únie pre zahraničné veci a bezpečnostnú politiku
   (2009/880/EÚ)
   EURÓPSKA RADA,
   so zreteľom na Zmluvu o Európskej únii, a najmä na jej článok 18 ods. 1,
   keďže:

               (1)

               V Lisabonskej zmluve sa ustanovuje vytvorenie novej funkcie vysokého predstaviteľa Únie pre zahraničné veci a bezpečnostnú politiku.

               (2)

               V súlade s článkom 5 protokolu (č. 36) o prechodných ustanoveniach a ako sa uvádza vo vyhlásení (č. 12) pripojenom k záverečnému aktu medzivládnej konferencie, na ktorej sa prijala Lisabonská zmluva, by sa vysoký predstaviteľ Únie pre zahraničné veci a bezpečnostnú politiku vymenovaný počas funkčného obdobia Komisie mal stať členom tejto Komisie na zvyšný čas jej funkčného obdobia.

               (3)

               Mal by sa vymenovať vysoký predstaviteľ Únie pre zahraničné veci a bezpečnostnú politiku,

         PRIJALA TOTO ROZHODNUTIE:
   Článok 1
   Za vysokú predstaviteľku Únie pre zahraničné veci a bezpečnostnú politiku sa na obdobie od 1. decembra 2009 do konca súčasného funkčného obdobia Komisie vymenúva barónka Catherine Margaret ASHTON OF UPHOLLAND.
   Článok 2
   Toto rozhodnutie oznámi barónke Catherine Margaret ASHTON OF UPHOLLAND predseda Európskej rady.
   Uverejní sa v Úradnom vestníku Európskej únie.

      V Bruseli 1. decembra 2009

            Za Európsku radu

            predseda

         H. VAN ROMPUY


title: 2010/41/EÚ, Euratom: Rozhodnutie Rady prijaté po vzájomnej dohode so zvoleným predsedom Komisie z  22. januára 2010 , ktorým sa prijíma zoznam ďalších osôb, ktoré navrhuje na vymenovanie za členov Komisie, a ktorým sa zrušuje a nahrádza rozhodnutie 2009/903/EÚ

text:
               26.1.2010

               SK

               Úradný vestník Európskej únie

               L 20/5

         ROZHODNUTIE RADY
   prijaté po vzájomnej dohode so zvoleným predsedom Komisie
   z 22. januára 2010,
   ktorým sa prijíma zoznam ďalších osôb, ktoré navrhuje na vymenovanie za členov Komisie, a ktorým sa zrušuje a nahrádza rozhodnutie 2009/903/EÚ
   (2010/41/EÚ, Euratom)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 17 ods. 3, ods. 4 a ods. 7 druhý pododsek,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
   keďže:

               (1)

               V dôsledku okolností súvisiacich s ratifikáciou Lisabonskej zmluvy ostala Komisia vymenovaná 22. novembra 2004 vo funkcii po 31. októbri 2009 do skončenia procesu vymenovania novej Komisie v súlade ustanoveniami Zmluvy o Európskej únie zmenenými a doplnenými Lisabonskou zmluvou.

               (2)

               Na obdobie do 31. októbra 2014 je potrebné vymenovať novú Komisiu zloženú z jedného štátneho príslušníka za každý členský štát vrátane jej predsedu a vysokého predstaviteľa Únie pre zahraničné veci a bezpečnostnú politiku.

               (3)

               Európska rada určila Josého Manuela DURÃOA BARROSA za osobu, ktorú navrhne Európskemu parlamentu ako predsedu Komisie, a Európsky parlament navrhnutého kandidáta zvolil.

               (4)

               V súlade s článkom 18 ods. 1 Zmluvy o Európskej únii Európska rada so súhlasom predsedu Komisie vymenuje vysokého predstaviteľa Únie pre zahraničné veci a bezpečnostnú politiku.

               (5)

               Rada po vzájomnej dohode so zvoleným predsedom Komisie rozhodnutím 2009/903/EU zo 4. decembra 2009 (1) prijala zoznam ďalších osôb, ktoré navrhuje vymenovať za členov Komisie do 31. októbra 2014.

               (6)

               Na základe vzájomnej dohody so zvoleným predsedom Komisie je potrebné zrušiť rozhodnutie 2009/903/EU predtým, ako sa zoznam, ktorý sa v ňom uvádza, predloží Európskemu parlamentu na hlasovanie o jeho schválení, a nahradiť ho týmto rozhodnutím.

               (7)

               V súlade s článkom 17 ods. 7 tretím pododsekom Zmluvy o Európskej únii predseda, vysoký predstaviteľ Únie pre zahraničné veci a bezpečnostnú politiku a ostatní členovia Komisie podliehajú ako celok schváleniu Európskeho parlamentu,

         PRIJALA TOTO ROZHODNUTIE:
   Článok 1
   Po vzájomnej dohode so zvoleným predsedom Komisie pánom Josém Manuelom DURÃOM BARROSOM Rada navrhuje, aby za členov Komisie na obdobie do 31. októbra 2014 boli vymenované tieto osoby:

               pán Joaquín ALMUNIA AMANN

               pán László ANDOR

               pán Michel BARNIER

               pán Dacian CIOLOȘ

               pán John DALLI

               pani Maria DAMANAKI

               pán Karel DE GUCHT

               pán Štefan FÜLE

               pani Máire GEOGHEGAN-QUINN

               pani Kristalina GEORGIEVA

               pán Johannes HAHN

               pani Connie HEDEGAARD

               pán Siim KALLAS

               pani Neelie KROES

               pán Janusz LEWANDOWSKI

               pani Cecilia MALMSTRÖM

               pán Günther H. OETTINGER

               pán Andris PIEBALGS

               pán Janez POTOČNIK

               pani Viviane REDING

               pán Olli REHN

               pán Maroš ŠEFČOVIČ

               pán Algirdas Gediminas ŠEMETA

               pán Antonio TAJANI

               pani Androulla VASSILIOU.

         Článok 2
   Rozhodnutie 2009/903/EU sa zrušuje.
   Článok 3
   Toto rozhodnutie sa postúpi Európskemu parlamentu.

      Uverejní sa v Úradnom vestníku Európskej únie.
      V Bruseli 22. januára 2010

            Za Radu

            predseda

         M. Á. MORATINOS

      (1)  Ú. v. EÚ L 321, 8.12.2009, s. 51.


title: Rozhodnutie Správnej rady Europolu z  5. decembra 2006 o prijatí podmienok a postupov, ktoré ustanovil Europol úpravou súm uvedených v dodatku k rozhodnutiu Správnej rady Europolu zo 16. novembra 1999 o daniach, ktoré sa uplatňujú na platy a odmeny vyplácané personálu Europolu v prospech Europolu

text:
               13.1.2007

               SK

               Úradný vestník Európskej únie

               L 8/69

      ROZHODNUTIE SPRÁVNEJ RADY EUROPOLU

   z 5. decembra 2006
   o prijatí podmienok a postupov, ktoré ustanovil Europol úpravou súm uvedených v dodatku k rozhodnutiu Správnej rady Europolu zo 16. novembra 1999 o daniach, ktoré sa uplatňujú na platy a odmeny vyplácané personálu Europolu v prospech Europolu
   (2007/33/ES)
   SPRÁVNA RADA EUROPOLU,
   so zreteľom na protokol, ktorý bol vypracovaný na základe článku K.3 Zmluvy o založení Európskej únie a článku 41 ods. 3 Dohovoru o Europole o výhodách a imunite Europolu, členov jeho orgánov, zástupcov riaditeľov a zamestnancov Europolu (1), a najmä na článok 10,
   keďže:

               (1)

               Dňa 4. decembra 2006 rada rozhodla upraviť platy a odmeny pre úradníkov Europolu o 1,6 % so spiatočným účinkom od 1. júla 2005.

               (2)

               Dňa 5. decembra 2006 správna rada rozhodla zvýšiť sumy uvedené v článku 4 v dodatku k rozhodnutiu správnej rady zo 16. novembra 1999 (2) rovnakým percentom a od toho istého dátumu, ako stanovuje rozhodnutie Rady zo 4. decembra 2006 v bode 1.

               (3)

               V súlade s tým istým rozhodnutím správnej rady z 5. decembra 2006 by upravené sumy mali byť uverejnené v Úradnom vestníku Európskej únie,

         ROZHODLA TAKTO:
   Článok 1
   S účinnosťou od 1. júla 2005:

               1.

               Suma uvedená v prvej vete článku 4 v dodatku k rozhodnutiu Správnej rady Europolu zo 16. novembra 1999 sa nahradí sumou 112,00 EUR.

               2.

               Sumy uvedené v eurách v tabuľke, ktorá sa nachádza v článku 4 dodatku k rozhodnutiu Správnej rady Europolu zo 16. novembra 1999 sa nahradia takto:

                           8 % k sumám medzi 112,00 a 1 972,82 EUR;

                           10 % k sumám medzi 1 972,83 a 2 717,25 EUR;

                           12,5 % k sumám medzi 2 717,26 a 3 114,12 EUR;

                           15 % k sumám medzi 3 114,13 a 3 536,55 EUR;

                           17,5 % k sumám medzi 3 536,56 a 3 933,45 EUR;

                           20 % k sumám medzi 3 933,46 a 4 318,14 EUR;

                           22,5 % k sumám medzi 4 318,15 a 4 715,00 EUR;

                           25 % k sumám medzi 4 715,01 a 5 099,71 EUR;

                           27,5 % k sumám medzi 5 099,72 a 5 496,58 EUR;

                           30 % k sumám medzi 5 496,59 a 5 881,29 EUR;

                           32,5 % k sumám medzi 5 881,30 a 6 278,16 EUR;

                           35 % k sumám medzi 6 278,17 a 6 663,47 EUR;

                           40 % k sumám medzi 6 663,48 a 7 060,35 EUR;

                           45 % k sumám nad 7 060,36 EUR.

         Článok 2
   Rozhodnutie sa uverejní v Úradnom vestníku Európskej únie.
   Článok 3
   Rozhodnutie nadobudne účinnosť nasledujúcim dňom po jeho prijatí.

      V Haagu 5. decembra 2006

         Kari RANTAMA

            predseda správnej rady

      (1)  Ú. v. ES C 221, 19.7.1997, s. 2.

      (2)  Ú. v. ES C 65, 28.2.2001, s. 8.


title: Rozhodnutie Rady z 29. januára 1996, ktorým Európsky výbor uzatvára dočasnú dohodu o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Moldavskou republikou na druhej strane

text:
11/zv. 23           SK                             Úradný vestník Európskej únie                                                   315

31996D0161

L 40/10                                 ÚRADNÝ VESTNÍK EURÓPSKYCH SPOLOČENSTIEV                                             17.2.1996

                                                ROZHODNUTIE RADY
                                                    z 29. januára 1996,
             ktorým Európsky výbor uzatvára dočasnú dohodu o obchode a obchodných záležitostiach medzi
             Európskym spoločenstvom, Európskym spoločenstvom uhlia a ocele a Európskym spoločenstvom pre
                        atómovú energiu na jednej strane a Moldavskou republikou na druhej strane

                                                            (96/161/ES)

RADA EURÓPSKEJ ÚNIE,                                                a ocele a Európskym spoločenstvom pre atómovú energiu
                                                                    na jednej strane a Moldavskou republikou na druhej strane druhé,
s zreteľom na Zmluvu o založení Európskeho spoločenstva,            ako aj protokol a vyhlásenia sa schvaľujú za Európske
a najmä na článok 113 v súvislosti s článkom 228 ods. 2 prvou       spoločenstvo.
vetou tejto zmluvy,
so zreteľom na návrh Komisie,                                       Tieto texty sú pripojené k tomuto rozhodnutiu.
so zreteľom na stanovisko Európskeho parlamentu ( ),
                                                  1

vzhľadom na to, že kým vstúpi do platnosti Dohoda o partner-                                     Článok 2
stve a spolupráci, podpísaná v Bruseli 28. novembra 1994, je
potrebné schváliť dočasnú dohodu o obchode a obchodných zále-
žitostiach medzi Európskym spoločenstvom, Európskym spolo-          Predseda Rady vykoná v mene Európskeho spoločenstva
čenstvom uhlia a ocele a Európskym spoločenstvom pre atómovú        oznámenie stanovené v článku 35 dočasnej dohody (2).
energiu na jednej strane a Moldavskou republikou na strane dru-
hej, ktorá bola podpísaná v Luxemburgu 2. októbra 1995,

                                                                    V Bruseli 29. januára 1996
ROZHODLA TAKTO:
                                                                                Za Radu
                             Článok 1
                                                                                predseda
Dočasná dohoda o obchode a obchodných záležitostiach medzi
Európskym spoločenstvom, Európskym spoločenstvom uhlia                                                  S. AGNELLI

                                                                    (2) Generálny sekretariát Rady uverejní dátum vstupu dočasnej dohody
(1) Ú. v. ES C 339, 18.12.1995.                                         do platnosti v Úradnom vestníku Európskych spoločenstiev.